钦定古今图书集成/明伦汇编/氏族典/第060卷 > 徐调元
## 钦定古今图书集成/明伦汇编/氏族典/第060卷 > 徐调元

按《无锡县志》：“调元，字尔赞，崇祯十年进士。授黄冈知
县。时流贼势方炽，城中无兵，调元募壮勇固守。贼攻
围一月，遁去。遭父丧归，起补金华东阳诸生。许都作
乱，破东阳、义乌、浦江，以宣大故帅房大成为谋主。调
元探其潜至城下，邀与计事，立斩以徇。贼众掩至，率
诸将夹攻之，一鼓破贼，乃擒斩都，并戮其头目六十”
馀人，传首诸县。论功，抚按交荐，有旨召用。南渡时，马、
阮当国，朱大典素恨调元，因事罗织之，遂被逮下刑
部。会左良玉入朝，大典御之中道而溃，调元得脱归，
卒。